Document ID: /roh_data/filtered/fineweb-2-filterrobots_roh.jsonl.gz/15973

Lavurs
Practicists e practicistas da construcziun da fatschadas cuvran edifizis cun elements da fatschadas. Cun lur lavur dattan els ina fatscha a l’edifizi ed al protegian cunter l’umiditad, la chalur ed il fraid.
Practicists da construcziun da fatschadas utiliseschan materialias sco fibrocement, lain, cheramica, metal, crap natiral e vaider. Els resgian e taglian la tocca da construcziun minuziusamain sin il lieu. Cun in tarader ed ina pistola da nittar fixeschan els ils elements da la fatschada sin la subconstrucziun. Entamez ferman els l’isolaziun cunter la chalur.
Avant mintga lavur calculeschan practicists da construcziun da fatschadas il material che vegn duvrà. Els al preparan ensemen cun ils guaffens e las maschinas per il transport al plazzal.
Practicists da construcziun da fatschadas lavuran da tutt’aura ordadora. Savens lavuran els sin ina puntanada e ston perquai esser senza sturnizi.
Tar tut las lavur resguardan practicists da construcziun da fatschadas las prescripziuns davart la segirezza da la lavur. Ultra da quai suondan els las directivas davart la protecziun da l’ambient. Material restant e rument magasineschan ed allontaneschan els a moda adattada a l’ambient.
Scolaziun
Basa legala
Ordinaziun federala 21-10-2016
Durada
2 onns
Furmaziun en la pratica
En in manaschi da la branscha da paraids e mirs exteriurs d’edifizis
Furmaziun en scola
Curs en bloc a la scola professiunala a Uzwil/SG
Roms professiunals
- prescripziuns e mesiras davart la segirezza da lavur e la protecziun da la sanadad e da l’ambient
- installaziun da stresas e sistems vi da paraids e mirs exteriurs
- tschentar las construcziuns da fatschadas
Curs ordaifer il manaschi
Emprender ed exercitar a moda pratica la basa professiunala
Diplom
Attest federal professiunal "practicist / practicista da construcziun da fatschadas AFP"
Premissas
Furmaziun preliminara
- scola populara terminada
Pretensiuns
- inschign manual
- enclegientscha pratica
- enclegientscha tecnica
- sanadad robusta
- flexibilitad corporala
- esser senza sturnizi
- abilitad da lavurar en in team
Furmaziun supplementara
Curs
purschidas da scolas spezialisadas e scolas professiunalas, da l’uniun Polybau sco era da manaschis da la branscha da paraids e mirs d’exteriur d’edifizis
Construider / Construidra da fatschadas AFQ
Practicists da construcziun da fatschadas AFP pon frequentar ina furmaziun scursanida sco construider / construidra da fatschadas AFQ (entrada al 2. onn da furmaziun da basa).
Suenter quai han els las medemas pussaivladads da furmaziuns supplementara construiders / construidras da fatschadas AFQ.
Cundiziuns da lavur
Practicists da construcziun da fatschadas lavuran en manaschis da la branscha da paraids e mirs exteriurs d’edifizis u en uschenumnads manaschis maschadads (mirs exteriurs d’edifizis e tolaria).
Quai èn per ordinari manaschis pitschens u mesauns.
Practicists da construcziun da fatschadas pon era lavurar en manaschis d’industria che fabritgeschan products per paraids e mirs exteriurs.
Ulteriuras infurmaziuns
Uniun Polybau
Lindenstr. 4
Postfach
9240 Uzwil
Tel: 071 955 70 41
URL: www.polybau.ch